stanford-oval/wikipedia huggingface dataset:
Luettelo Niskavuori-näytelmien henkilöistä

Kirsti Hurme Malviinan roolissa. Malviina on Niskavuoren nuori emäntä -näytelmän merkittävä sivuhahmo.
Luettelossa on mainittu Niskavuori-näytelmien päähenkilöt ja tärkeimmät sivuhenkilöt.
Ensimmäinen sukupolvi > Niskavuoren vanha emäntä

Juhanin, Hetan, Antin ja Kustaavan äiti, näytelmäsarjan keskushenkilön Loviisan anoppi. Hänen sukutaustaansa ei ole määritelty. Loviisan isä kutsuu vanhaa emäntää etunimellä Villemiina. Vanha emäntä on leski, häneen edesmenneeseen puolisoonsa on niukalti viittauksia. Vanhan emännän kaksi poikaa ja kaksi tytärtä ovat aikuisia, mutta asuvat näytelmäsarjan alussa yhä Niskavuorella. Vanha emäntä on mukana Niskavuoren nuori emäntä -näytelmässä ja kuolee sen aikana. Valentin Vaalan Loviisa-elokuvassa vanhana emäntänä on Maija Nuutinen, vuoden 1987 televisioelokuvassa Niskavuoren nuori emäntä häntä näyttelee Hellin Auvinen-Salmi.
Vanhan emännän titteli siirtyy Loviisalle, kun Aarne nai Marttansa.
Ensimmäinen sukupolvi > Saaroisten isäntä

Saaroisten Matti, Loviisan isä ja Juhanin appi. Längelmäellä sijaitsevan rikkaan Saaroisten maatilan isäntä. Mukana Niskavuoren nuori emäntä -näytelmän ensimmäisen näytöksen toisessa kuvaelmassa. Vaalan Loviisassa Saaroisten isäntää näyttelee Reino Valkama, vuoden 1987 televisioelokuvassa Niskavuoren nuori emäntä häntä näyttelee Veijo Pasanen.
Ensimmäinen sukupolvi > Juse-muori

Malviinan äiti, Juhani Multian isoäiti. Taipumusta juoruiluun. Mukana Niskavuoren nuori emäntä -näytelmän toisessa näytöksessä. Vaalan Loviisassa Jusea näyttelee Kerttu Salmi, vuoden 1987 televisioelokuvassa Niskavuoren nuori emäntä häntä näyttelee Maija-Liisa Majanlahti.
Ensimmäinen sukupolvi > Anttilan Mari

Vanha Mari, Akusti Muumäen äiti, Hetan lasten isänäiti ja Hetan anoppi. Mukana Niskavuoren Hetan toisessa kuvaelmassa. Mari on jo huonokuntoinen, ja hän kuolee toisen ja kolmannen kuvaelman välissä, joka kattaa kahdeksisen vuotta. Vuoden 1952 Niskavuoren Heta -elokuvassa Maria näyttelee Laina Laine.
Toinen sukupolvi > Juhani Niskavuori

Loviisan aviomies, Hetan, Antin ja Kustaavan veli, Niskavuoren perijä ja valtiopäivämies. Hahmolla on miespääosa 1880-luvulle ajoittuvassa näytelmässä Niskavuoren nuori emäntä ja sivuosa 1890–1920-luvuille ajoittuvassa näytelmässä Niskavuoren Heta.
Toinen sukupolvi > Heta Niskavuori

Juhanin sisko, Loviisan käly. Reipasotteinen Heta joutuu entisen rengin vaimoksi Muumäelle ja päättää nostaa sen mahtitilaksi. Hahmo on mukana näytelmissä Niskavuoren nuori emäntä ja Niskavuoren Heta.
Toinen sukupolvi > Antti Niskavuori

Juhanin pikkuveli. Sivuhenkilö näytelmässä Niskavuoren nuori emäntä. Vaalan Loviisa-elokuvassa häntä näyttelee Reino Häkälä. Vuoden 1987 televisiotuotannossa Niskavuoren nuori emäntä Anttina on Timo Torikka.
Toinen sukupolvi > Kustaava Niskavuori

Juhanin nuorempi sisko. Kustaava on sivuhenkilö näytelmissä Niskavuoren nuori emäntä ja Niskavuoren Heta. Vaalan Loviisa-elokuvassa Kustaavaa näyttelee Toini Vartiainen, vuoden 1987 televisiotuotannoissa Niskavuoren nuori emäntä ja Niskavuoren Heta Kustaavan roolissa on Laura Heimo (Munsterhjelm). Laineen Niskavuoren Hetassa Kustaavana on Mirjami Kuosmanen.
Toinen sukupolvi > Loviisa Niskavuori (o.s. Saaroinen)

Näytelmäsarjan keskushenkilö. Loviisa muuttaa avioliiton myötä Längelmäeltä Niskavuorelle Hämeen sydänmaille. Hän pitää suurtilan koossa ja väen kurissa. Hahmo on mukana kaikissa sarjan näytelmissä.
Toinen sukupolvi > Akusti Muumäki

Niskavuoren renki, myöhemmin Hetan puoliso. Miespääosa näytelmässä Niskavuoren Heta. Elokuvasovituksissa sukunimenä on Harjula.
Toinen sukupolvi > Malviina Multia

Juhanin jalkavaimo ja hänen esikoispoikansa äiti. Mukana näytelmässä Niskavuoren nuori emäntä. Malviina on päämäärätietoinen ja omanarvontuntoinen. Hänen suhteensa Juhaniin järkyttää Niskavuorta perin pohjin. Hän joutuu jäämään Niskavuorelle vasten tahtoaan, mutta ennen pitkää tilanne käy sietämättömäksi ja hän muuttaa pois. Loviisa tarjoaa hänelle työpaikkaa sukulaistensa luona Pohjanmaalla. Malviina muuttaa kuitenkin Helsinkiin poikansa kanssa, ja saa työpaikan tupakkatehtaalta. Hänestä tulee ammattiosastonsa puheenjohtaja. Malviina kuolee parikymmentä vuotta ennen Entäs nyt, Niskavuori? -näytelmän tapahtumia eli 1920-luvulla.
Vaalan Loviisassa Malviinaa näyttelee Kirsti Hurme. Vuoden 1987 televisioelokuvassa Niskavuoren nuori emäntä häntä näyttelee Lena Meriläinen.
Toinen sukupolvi > Lisbeth Ahlgren

Ilona Ahlgrenin äiti, professori Ahlgrenin leski. Lisbeth mainitaan Niskavuoren naisten dialogissa, josta ilmenee, että ruustinna tietää yhtä ja toista Lisbethin menneisyydestä. Ruustinnan mukaan Lisbeth ei ollut nuorena "erittäin vakavahenkinen", ja tästä puhuttiin yhtä ja toista. Rovasti käyttää sanaa "kaikki" puhuessaan Lisbethin lapsista, joita sen perusteella on vähintään kolme. Niskavuoren leivän toisessa näytöksessä anopikset Lisbeth ja Loviisa tapaavat toisensa ensimmäisen kerran. Lisbethiä on näytellyt muun muassa Aino-Inkeri Notkola.
Toinen sukupolvi > Muita

Dialogissa mainitaan myös, että Juhanin, Hetan, Antin ja Kustaavan isällä oli Sauna-Maijaksi kutsuttu tytär kirkonkylän Laurilassa.
Kolmas sukupolvi

Niskavuoren naisissa Loviisa kertoo, että hänellä on neljä poikaa ja kaksi tytärtä. Entäs nyt, Niskavuori? -näytelmässä poikien määrä on pudotettu kolmeen.
Kolmas sukupolvi > Aarne Niskavuori

Loviisan ja Juhanin poika, Niskavuoren perijä. Aarne nai Martan ja Martan rahat, mutta avioliitosta muotoutuu hutera ja nuoren Ilonan tullessa kuvioihin se rysähtää tuhannen päreiksi. Miespääosa näytelmissä Niskavuoren naiset ja Niskavuoren leipä.
Kolmas sukupolvi > Anna-Liisa Niskavuori

Loviisan ja Juhanin tytär, sisarussarjan nuorin, Ilona Ahlgrenin ystävä. Verraten vapaamielinen. Mukana näytelmissä Niskavuoren naiset ja Entäs nyt, Niskavuori?. Niskavuoren naisissa Anna-Liisa esittelee Ilonan Niskavuoren väelle ja muille kyläläisille. Vaalan mustavalkoelokuvassa Niskavuoren naiset Anna-Liisaa näyttelee Lea Joutseno, värielokuvassa puolestaan Leni Katajakoski. Vuoden 1984 Niskavuori-elokuvassa Anna-Liisana on Paula Siimes. Anna-Liisa kuvataan iloluontoisena, samantyyppisenä kuin tätinsä Kustaava, joka niin ikään oli sisarussarjansa pahnanpohjimmainen.
Kolmas sukupolvi > Fredrik Niskavuori

Loviisan ja Juhanin poika. Professori. Sivuhenkilö näytelmässä Entäs nyt, Niskavuori?. Laineen elokuvissa Niskavuoren Aarne ja Niskavuori taistelee Fredrikiä näyttelee Ossi Korhonen. Vuoden 1987 televisionäytelmässä Entäs nyt, Niskavuori? Fredrikin osan näyttelee Arto Tuominen.
Kolmas sukupolvi > Kaarle Niskavuori

Loviisan ja Juhanin poika. Tohtori ja yliopiston suomenkielen dosentti. Kaarle syntyy puoli vuotta velipuolensa Juhani Multian jälkeen Loviisan esikoiseksi. Sivuhenkilö näytelmissä Niskavuoren leipä ja Entäs nyt, Niskavuori? Laineen elokuvissa Niskavuoren Aarne ja Niskavuori taistelee Kaarloa näyttelee Artturi Laakso. Vuoden 1984 Niskavuori-elokuvassa Kaarlona on Esa Saario. Vuoden 1987 televisionäytelmässä Entäs nyt, Niskavuori? Kaarloa näyttelee Matti Nurminen.
Kolmas sukupolvi > Matti Niskavuori

Loviisan ja Juhanin poika ja esikoislapsi. Tuomari ja ministeri. Saanut nimensä äidinisänsä Saaroisten Matin mukaan. Näytelmässä Niskavuoren nuori emäntä Matti on jo syntynyt ja Loviisa odottaa toista lastaan. Sivuhenkilö näytelmässä Niskavuoren leipä. Vuoden 1984 Niskavuori-elokuvassa Mattia näyttelee Ismo Kallio.
Kolmas sukupolvi > Saima Niskavuori

Loviisan ja Juhanin tytär. Hämeenlinnassa asuva lehtori. Sivuhenkilö näytelmissä Niskavuoren leipä ja Entäs nyt, Niskavuori? Laineen elokuvissa Niskavuoren Aarne ja Niskavuori taistelee Saimaa näyttelee Martta Kontula. Vuoden 1984 Niskavuori-elokuvassa Saimana on Elina Pohjanpää. Vuoden 1987 televisionäytelmässä Entäs nyt, Niskavuori? Saimaa näyttelee Soili Markkanen. Wuolijoen alkuperäisnäytelmässä Entäs nyt, Niskavuori? Saiman rooli on suurempi kuin Laineen vastaavassa elokuvasovituksessa.
Kolmas sukupolvi > Juhani Multia

Juhanin ja Malviinan poika, kumpaisenkin esikoinen. Miespääosa näytelmässä Entäs nyt, Niskavuori?.
Kolmas sukupolvi > Martta Niskavuori-Varelius

Aarnen ensimmäinen vaimo. Avioituu sittemmin tohtori Vareliuksen kanssa. Mukana näytelmissä Niskavuoren naiset, Niskavuoren leipä ja Entäs nyt, Niskavuori.
Kolmas sukupolvi > Ilona Ahlgren

Aarnen toinen vaimo. Opettaja. Mukana näytelmissä Niskavuoren naiset, Niskavuoren leipä ja Entäs nyt, Niskavuori.
Kolmas sukupolvi > Jaakko Muumäki

Hetan ja Akustin poika. Mahtitilaksi kohonneen Muumäen perijä. Jaakon biologinen isä on Santeri Lammentausta, jonka kanssa Hetan oli tarkoitus avioitua. Akusti tietää Santerin olevan Jaakon oikea isä ja kertoo siitä pojalle kuolinvuoteellaan. Jaakko haluaa lähteä taistelemaan valkoisten puolelle sisällissodassa 1918. Akusti on aietta vastaan, Heta sen puolesta. Mukana näytelmässä Niskavuoren Heta. Laineen Niskavuoren Hetassa Jaakkona on Martti Katajisto, vuoden 1987 Niskavuoren Hetassa puolestaan Vesa Kietäväinen.
Kolmas sukupolvi > Aliina Muumäki

Hetan ja Akustin tytär. Määrätietoinen kuten äitinsä. Mukana näytelmässä Niskavuoren Heta. Laineen Niskavuoren Hetassa Aliinaa näyttelee Hillevi Lagerstam, vuoden 1987 Niskavuoren Hetassa puolestaan Pirjo-Riitta Salminen.
Kolmas sukupolvi > Kerttu Muumäki

Hetan ja Akustin tytär. Aliinaa arempi ja ujompi. Mukana näytelmässä Niskavuoren Heta. Laineen Niskavuoren Hetassa Kerttua näyttelee Marjatta Kallio, vuoden 1987 Niskavuoren Hetassa häntä näyttelee puolestaan Johanna Salminen.
Kolmas sukupolvi > Muita

Juhani Niskavuorella oli lapsenruokkoja Alakylän torpissa.
Neljäs sukupolvi > Antti/Poju/Ville Niskavuori

Aarnen ja Martan poika. Mukana näytelmässä Niskavuoren naiset. Vuoden 1984 Niskavuoressa Anttia esittää Antti Viirkorpi. Vaalan Niskavuoren naisissa (1938) Aarnella ja Martalla on kaksi poikaa, Poju (Esko Elstelä) ja nuorempi poika 
(Pertti Palo). Entäs nyt, Niskavuori -näytelmässä Wuolijoki mainitsee Aarnella ja Martalle olevan yksi poika, Ville, joka saa surmansa toisen maailmansodan taisteluissa.
Neljäs sukupolvi > Leena Niskavuori

Aarnen ja Martan tytär. Mukana näytelmässä Niskavuoren naiset. Vuoden 1984 Niskavuoressa Leenaa esittää Pihla Sveholm. Niskavuoren leivän dialogissa mainitaan myös Aarnen ja Martan toinen tytär, Tytti.
Neljäs sukupolvi > Paavo Niskavuori

Aarnen ja Ilonan poika. Perii Niskavuoren. Mukana näytelmässä Entäs nyt, Niskavuori? Laineen elokuvassa Niskavuori taistelee Paavona on Martti Katajisto, vuoden 1987 televisionäytelmässä Entäs nyt, Niskavuori? häntä näyttelee Panu Raipia.
Neljäs sukupolvi > Lilli Niskavuori

Aarnen ja Ilonan tytär. Musikaalinen. Mukana näytelmässä Entäs nyt, Niskavuori? Laineen elokuvassa Niskavuori taistelee Lillinä on Leila Väyrynen, vuoden 1987 televisionäytelmässä Entäs nyt, Niskavuori? häntä näyttelee Mari Auresmaa.
Neljäs sukupolvi > Muita

Näytelmän Entäs nyt, Niskavuori? dialogissa mainitaan Kaarlen tytär Hilkka, joka on menossa naimisiin 18-vuotiaana. Viidettäkin sukupolvea on tulossa, sillä Hilkka on raskaana.
Muita henkilöitä > Iso-Martti

Niskavuoren renki. Martti on ihastunut Malviinaan, mutta ei saa vastakaikua. Juhani kokee hänet kilpailijakseen ja lopulta häätää pois Niskavuorelta. Mukana näytelmässä Niskavuoren nuori emäntä. Vaalan Loviisassa Marttia näyttelee Holger Salin, vuoden 1987 televisioelokuvassa Niskavuoren nuori emäntä häntä näyttelee Ilpo Hakala.
Muita henkilöitä > Siipirikko

Muumäen piika. Oikea nimi Hilja Elsa Maanoja. Keskeinen henkilö näytelmässä Niskavuoren Heta. Siipirikko syntyy Niskavuorella. Sen enempää ei vihjata mahdollisuuteen, että hän olisi yksi edesmenneen Niskavuoren vanhan isännän aviottomista lapsista ja näin ollen Hetan siskopuoli. Siipirikon isä on Maanojan Roope. Siipirikko palvelee Muumäellä noin kaksikymmentä vuotta. Hetan ja Akustin kolmelle lapselle hän on läheinen. Heta ei pidä siitä, että Siipirikko palvelee Akustia; Hetan mielestä Siipirikko on nimenomaan hänen apulaisensa. Sisällissodan jälkeen Heta ajaa Siipirikon pois Muumäeltä, mistä Hetan lapset raivostuvat. Kuolinvuoteellaan Akusti tunnustaa pitäneensä Siipirikosta enemmän kuin vaimostaan. Akusti määrää testamentissaan huomattavan summan Siipirikolle korvaukseksi siitä ajasta, jonka tämä on Muumäkeä palvellut.
Teatterissa Siipirikkoa ovat näytelleet muun muassa Soili Markkanen (Kuopion kaupunginteatteri, 1974) ja Maarit Lehtonen (Porin teatteri, 2012). Edvin Laineen Niskavuoren Heta -filmatisoinnissa Siipirikkona on Mirjam Novero. Vuoden 1987 televisioelokuvassa Siipirikkoa näyttelee Tuija Ernamo.
Muita henkilöitä > Maanojan Roope

Siipirikon isä, Huovilan kartanon päiväläinen, Akustin hyvä kaveri. Sivuhahmo Niskavuoren Hetassa. Viinaanmenevä. Roope osallistuu sisällissotaan punaisten puolella, ja saa Hetan vihat niskaansa. Kuolee aiemmin kuin Akusti. Roopea ovat näytelleet muun muassa Urho Lahti ja Ahti Kuoppala.
Muita henkilöitä > Santeri Lammentausta

Lammentaustan isäntä. Hetan oli tarkoitus naida Santeri, joka kuitenkin nai Huovilan Esterin. Santeri on Hetan esikoislapsen biologinen isä. Miessivuosa näytelmässä Niskavuoren Heta. Laineen Niskavuoren Hetassa Santeria näyttelee Leo Lähteenmäki, vuoden 1987 televisioelokuvissa Niskavuoren nuori emäntä ja Niskavuoren Heta häntä näyttelee Kari Kihlström.
Muita henkilöitä > Simolan isäntä

Niskavuorelaisten vanha ystävä, mahtitilan isäntä ja vanhapoika. Simola havittelee Ilona Ahlgrenia morsiamekseen tuloksetta. Miessivuosa näytelmissä Niskavuoren naiset ja Niskavuoren leipä. Vaalan mustavalkoelokuvassa Niskavuoren naiset Simolaa näyttelee Ossi Elstelä, värielokuvassa puolestaan Heikki Savolainen. Edvin Laineen elokuvassa Niskavuoren Aarne Simolaa näyttelee Aarne Laine. Vuoden 1984 Niskavuori-elokuvassa häntä näyttelee Tuomas Mattila.
Muita henkilöitä > Salli

Niskavuoren sisäkkö 1930-luvulla. Salli puhuttelee yksikön kolmannessa persoonassa ihmisiä, joiden hän katsoo olevan sosioekonomisesti itseään ylempänä. Vanhaemäntä Loviisa puhuttelee Sallia puolestaan yksikön toisessa tai kolmannessa persoonassa ("Salli tulisi ottamaan kahvikupit pois"). Salli ei pidä Ilona Ahlgrenista, hän ei suostu koskemaan edes tämän vaatteisiin. Elokuvassa Niskavuori Sallia näyttelee Ulla-Sisko Tamminen.
Muita henkilöitä > Telefuuni-Santra

Puhelinvaihteen hoitaja, "kylälehti". Oikea nimi Sandra Marjanen. Tarinan eteenpäinviejä näytelmissä Niskavuoren naiset, Niskavuoren leipä ja Entäs nyt, Niskavuori?. Vaalan mustavalkoelokuvassa Niskavuoren naiset Sandrana on Aino Lohikoski, vuoden 1958 väriversiossa puolestaan Pia Hattara. Laineen Niskavuori-filmatisoinneissa Sandran roolissa on Martta Kinnunen. Kassilan Niskavuori-elokuvassa Sandraa näyttelee Eila Pehkonen. Kalle Pursiaisen televisionäytelmästä Entäs nyt, Niskavuori? Sandran hahmo on jätetty pois.
Muita henkilöitä > Serafiina

Sandran sisko Serafiina työskentelee kansakoulun vahtimestarina. Serafiinaa ovat näytelleet muun muassa Elli Ylimaa, Elvi Saarnio, Anni Rönkkö ja Elina Hoffrén.
Muita henkilöitä > Pehtoori

Niskavuoren tilanhoitaja. Vakava ja yksioikoinen. Avioeronsa jälkeen Martta ihastuu pehtooriin, ja alkaa odottaa tämän lasta. Martta ei kuitenkaan halua naimisiin pehtoorin kanssa ja pehtoori joutuu lähtemään Niskavuorelta. Mukana näytelmässä Niskavuoren leipä. Laineen Niskavuoren Aarnessa pehtoorina on Åke Lindman, Kassilan Niskavuoressa puolestaan Aarno Sulkanen. Jälkimmäisessä hahmolle on annettu sukunimeksi Anttila.
Muita henkilöitä > Apteekkari

Niskavuorelaisten ystävä. Hupsutteleva, ei ota asioita liian vakavasti. "Lähetetään oikein kantaäitejä ja -isiä kuten Niskavuoren emäntä ja Simola", hän ehdottaa, kun puheeksi tulee, keitä erääseen näyttelyyn kannattaisi lähettää. Hahmo on mukana näytelmissä Niskavuoren naiset, Niskavuoren leipä ja Entäs nyt, Niskavuori?. Viimeksi mainitussa hän toimii kotijoukkojen päällikkönä. Elokuvassa Niskavuori apteekkaria näyttelee Esko Roine. Niskavuoren Aarnessa apteekkarina on Sasu Haapanen.
Muita henkilöitä > Tohtori Varelius

Martan toinen mies. Asiallinen ja sovitteleva. Tohtori alkaa seurustella eronneen Martan kanssa tämän odottaessa lasta pehtoorille. Lopulta tohtori avioituu Martan kanssa ja pariskunta muuttaa Helsinkiin. Mukana näytelmissä Niskavuoren leipä ja Entäs nyt, Niskavuori?. Laineen elokuvissa Niskavuoren Aarne ja Niskavuoren taistelee tohtorina on Joel Rinne, Kassilan Niskavuoressa puolestaan Martin Kurtén. Elokuvassa Niskavuori taistelee tohtorin nimi on muutettu Artturi Santalaksi. Kassilan Niskavuoressa hahmon nimi on Henrik Warelius. Vuoden 1987 televisionäytelmässä Entäs nyt, Niskavuori? tohtorin nimi on niin ikään Henrik Varelius ja häntä näyttelee Elis Sella.
Lea Joutseno Anna-Liisan roolissa
Martta Kinnunen telefuuni-Santran roolissa
Joona (profeetta)

Pieter Lastman, Joona ja valas, 1621
Joona (hepr. ‏יוֹנָה‎, Jona) on juutalaisten, kristittyjen ja muslimien kunnioittama profeetta. Parhaiten Joona tunnetaan Joonan kirjassa kerrotusta Joonan vastahakoisesta profetointimatkasta Niniveen. Yleisesti hänen uskotaan eläneen 700-luvulla eaa.
Toinen kuninkaiden kirja

Toisen kuninkaiden kirjan mukaan Joona oli Amittain poika Gat-Heeferin kylästä läheltä Nasaretia. Joona profetioi Israelin raja-alueiden palauttamisesta Israelin hallintaan. Kuningas  Jerobeam II (782 eaa. - 753 eaa.) saikin kyseiset maa-alueet vallattua ja näin täytti Joonan profetian.
»Hän palautti entiselleen Israelin alueen, siitä, mistä mennään Hamatiin, aina Aromaan mereen saakka, sen sanan mukaan, jonka Herra, Israelin Jumala, oli puhunut palvelijansa, profeetta Joonan, Amittain pojan, kautta, joka oli kotoisin Gat-Heeferistä.»
Tämän lyhyen maininnan perusteella Joonan uskotaan profetoineen n. 780-luvulla eaa. Kuninkaiden kirjan maininnan profeetta Joonasta ymmärretään yleisesti viittaavan nimenomaan Joonan kirjan Joonaan, sillä molemmilla kerrotaan olevan samanniminen isä.
Joonan kirja > Kertomus Joonasta

Jumala antoi Joonalle tehtäväksi mennä Assyrian kaupunkiin Niniveen ja julistaa siellä, että Jumala on päättänyt rangaista Niniveläisiä heidän pahuutensa vuoksi. Joona kuitenkin pakenee ja lähtee laivalla Välimerelle päinvastaiseen suuntaan. Jumala nostattaa suuren myrskyn merelle ja merimiehet heittävät arpaa saadakseen selville kenestä se johtuu. Joona lopulta tunnustaa, että myrsky johtuu hänen pakenemisestaan. Kun muu ei auta, niin merimiehet heittävät Joonan mereen ja myrsky tyyntyi saman tien.
Suuri kala kuitenkin nielaisee Joonan ja Joona viettää kalan vatsassa kolme päivää ja kolme yötä, jonka jälkeen kala oksentaa Joonan Jumalan käskystä kuivalle maalle. Joona lähtee lopulta Niniveen julistamaan kaupungin tuhoa. Kaupungin asukkaat kuitenkin kääntyvät ja Jumala peruu rangaistuksensa.
Joona raivostuu, koska hän oli odottanut Jumalan rankaisevan kaupunkia. Hän kyhää katoksen kaupungin ulkopuolelle ja hänen ainoa ilonsa on Jumalan sinne kasvattama risiinikasvi, joka antaa hänelle varjoa. Kun Jumalan vaikutuksesta kasvikin kuivettuu, Joona raivostuu ja tahtoo kuolla. Kirja päättyy avoimeksi jäävään tilanteeseen, joka hakee kontrastia Joonan vihasta ja Jumalan rakkaudesta pakanallista kaupunkia kohtaan.
»Mutta Jumala kysyi Joonalta: "Onko sinulla mitään syytä olla suutuksissa risiinikasvin tähden?" Joona vastasi: "Kyllä on, tahtoisin kuolla." Herra sanoi: "Sinä suret risiinikasvia, vaikka et ole nähnyt vaivaa sen vuoksi etkä ole sitä kasvattanut. Yhden yön se vain eli, yhden yön jälkeen se kuihtui pois. Enkö minä säälisi Niniveä, tuota suurta kaupunkia! Siellä on enemmän kuin satakaksikymmentätuhatta ihmistä, jotka eivät pysty edes tekemään eroa oikean ja vasemman käden välillä, ja lisäksi paljon eläimiä."»
Joonan kirja > Ajoitus

Joonan kirja ei tarkalleen kerro mihin aikaan kirjan tapahtumat sijoittuvat. Joyce Baldwinin mukaan tekstin yksityiskohdista voidaan kuitenkin päätellä, että historiallisesti tapahtumat sopivat kuningas Jerobeam II elinajalle. Joonan kirja on todennäköisesti kuitenkin kirjoitettu paljon myöhemmin, joten on myös mahdollista, että kirjan kirjoittaja on käyttänyt Joonan nimeä kertomuksensa sankarihahmolle. Joonan kirjan kertomuksen teksti antaa ymmärtää, että kirjan kirjoittamisen aikana Ninive ei enää ollut suuri kaupunki. Ninive tuhoutui lähes täysin vuonna 606 eaa., joten kirja lienee kirjoitettu sen jälkeen, mutta kuitenkin ennen 200-lukua eaa., jolloin Vanhan Testamentin profeettakirjojen kaanon vakiintui. Tarkemmin kirjoitusajankohtaa on vaikea varmuudella määrittää.
Koraani

Myös Koraanin mukaan Joona oli profeetta. Koraanin kymmenes suura on nimeltään Joonan suura, jonka lisäksi Joona mainitaan neljässä muussakin Koraanin suurassa. Joskus Koraanissa käytetään nimen Jūnus (Joona) sijasta ilmaisua Dhū-n-Nūn, ”kalan nielemä mies”.
»Joona myös oli totisesti sananjulistaja. Kun hän pakeni lastattuun laivaan, sai hän heidän kanssaan kokea merihätää ja joutui mereen heitetyksi. Mutta kala nieli hänet, kun hän oli veden vallassa. Ja ellei hän olisi kuulunut niihin, jotka Meitä ylistävät, hän olisi jäänyt sen vatsaan yhteiseen ylösnousemukseen asti. Mutta Me heitimme hänet merestä autiolle rannalle, ja hän oli sairas. Ja Me annoimme kurpitsan kasvaa hänen autiolle paikalleen sekä lähetimme hänet sataantuhanteen nousevan kansan luo, joka eli irstaasti ja he tulivat uskoon, minkä tähden Me myönsimme heille armonaikaa.   (Koraani, 37. suura 139-148)»
Joonan hauta

Perimätiedon mukaan Joona haudattiin Niniven lähistölle, nykyisen Irakin Mosuliin. Mosulissa sijaitsi Joonan nimellä tunnettu sunni-islamilainen moskeija. Moskeijan sisällä oli hauta, jonka useat kristityt ja muslimit uskoivat Joonan haudaksi. ISIS-järjestön taistelijat kuitenkin räjäyttivät haudan heinäkuussa 2014.
Aiheesta muualla

Kuvia tai muita tiedostoja aiheesta Joona (profeetta) Wikimedia Commonsissa
Joona kuvattuna Basileios II:n menologioniin.
Viiruselkäpeukaloinen

| Viiruselkäpeukaloinen |
| --- | --- |

Uhanalaisuusluokitus
 Elinvoimainen  
  
Tieteellinen luokittelu
Domeeni::  Aitotumaiset Eucarya
Kunta::  Eläinkunta Animalia
Pääjakso::  Selkäjänteiset Chordata
Alajakso::  Selkärankaiset Vertebrata
Luokka::  Linnut Aves
Lahko::  Varpuslinnut Passeriformes
Heimo::  Peukaloiset Troglodytidae
Suku::  Helmipeukaloiset Campylorhynchus
Laji::  nuchalis
Kaksiosainen nimi
 Campylorhynchus nuchalis  Cabanis, 1847 

Katso myös
   Viiruselkäpeukaloinen Wikispeciesissä   Viiruselkäpeukaloinen Commonsissa 
Infobox OKNimi-testi OKIUCN-testi OK: 
Viiruselkäpeukaloinen (Campylorhynchus nuchalis) on peukaloisten heimoon kuuluva varpuslintu.